Vedgår skyld for drapet på Malcolm X

Den kontroversielle lederen for bevegelsen Den islamske nasjon i USA, Louis Farrakhan, innrømmer nå for første gang at han hadde et medansvar for drapet på borgerrettsforkjemperen Malcolm X.

Publisert: Oppdatert: 9. august 2010 07:26 , Publisert: 9. august 2010 06:42

Malcolm X ble drept i en forsamlingssal i Harlem i New York 21. februar 1965, og tre menn med tilknytning til Farrakhan og bevegelsen Islams tempel ble senere dømt for drapet.



-Jeg kan ha vært medskyldig gjennom hva jeg sa i tiden før drapet. Jeg innrømmer det, og angrer på hvert ord jeg sa som førte til at et annet menneske mistet livet, sier Farrakhan i et intervju med fjernsynsprogrammet 60 Minutes som CBS sender søndag.

Malcolm X hadde selv tilhørt Islams tempel og var Farrakhans mentor til de to røk uklar i 1964. Bakgrunnen for striden var at Malcolm X tok avstand fra bevegelsens daværende leder Elijah Muhammad og hans mange sidesprang med bevegelsens unge sekretærer.

Farrakhan kritiserte Malcolm X for å ha gått ut offentlig med kritikken, omtalte ham som en forræder og sa at "en slik mann fortjener å dø".